****

**ΕΛΛΗΝΙΚΗ ΔΗΜΟΚΡΑΤΙΑ** Άγιος Κήρυκος, 3/2/2025

**ΔΗΜΟΣ ΙΚΑΡΙΑΣ**

**ΓΡΑΦΕΙΟ ΔΗΜΑΡΧΟΥ**

**Ταχ. Δ/νση:** Άγιος Κήρυκος, Ικαρία

**Ταχ. Κωδ:** 83300

**Τηλ.:** 2275350401- 9

**E-mail :** info@ikaria.gov.gr

***Ο Δήμος Ικαρίας στηρίζει την κινητοποίηση για την Υγεία στο Νομό Σάμου, στις 12-2-2025.***

 Ύστερα από μιάμιση σχεδόν δεκαετία βαθμιαίας αποσάθρωσης της Δημόσιας Υγείας στη χώρα μας, κατ΄ εφαρμογή των μνημονιακών επιταγών αλλά και της πάγιας τακτικής των Ελληνικών κυβερνήσεων να καταρτίζουν ανισοβαρείς κρατικούς προϋπολογισμούς, που δεν εξυπηρετούν τις πραγματικές ανάγκες των πολιτών αλλά το τίμημα για την θέση της Ελλάδας *«Στη σωστή πλευρά της Ιστορίας»,* οι συνέπειες έχουν γίνει αισθητές στην καθημερινότητα όλων μας.

 Όταν για να υποβληθεί κάποιος σε μία λίγο πιο σύνθετη απεικονιστική εξέταση φέρ΄ειπείν, αναγκάζεται να μετακινηθεί σε κάποιο από τα μεγάλα αστικά κέντρα γιατί οι υφιστάμενες κρατικές δομές Υγείας των νησιών μας είτε δεν έχουν το αντίστοιχο μηχάνημα είτε είναι τόσο υποστελεχωμένες που δεν έχουν το απαραίτητο προσωπικό για να το λειτουργήσουν, και που εκεί ακόμα θα πρέπει να στραφεί σε κάποιο ιδιωτικό διαγνωστικό κέντρο, μια και δεν θα υπάρχει σύντομα διαθέσιμο ραντεβού στις μεγάλες δημόσιες νοσοκομειακές μονάδες, καθότι είναι εξίσου υποστελεχωμένες, θα δει το μηνιαίο του εισόδημα να εξανεμίζεται για να καλύψει το κόστος. Στη περίπτωση δε, που θα χρειαστεί να αντιμετωπίσει κάποιο σοβαρότερο πρόβλημα υγείας, τότε ο οικονομικός προγραμματισμός της οικογένειας τινάζεται στον αέρα.

 Με δεδομένο ότι οι εξαγγελίες για στήριξη των ακριτικών περιοχών από όσους πέρασαν από το τιμόνι του Υπουργείου Υγείας, έμειναν εν πολλοίς κενό γράμμα και οι υπηρεσίες Υγείας στο Νομό Σάμου έχουν περιέλθει σε κατάσταση προ δημιουργίας Ε.Σ.Υ.

 Το **Δημοτικό Συμβούλιο Ικαρίας** στην 1η /2025 συνεδρίαση του στις 28 Ιανουαρίου, **αποφάσισε ομόφωνα** *- μετά από εισήγηση της Λαϊκής Συσπείρωσης-* να στηρίξει την **Πανσαμιακή απεργία** για την Υγεία της Τετάρτης 12 Φεβρουαρίου 2025, με συγκέντρωση στην πλατεία του Ευδήλου στις 11 το πρωί με τα εξής αιτήματα :

Υγεία δημόσια και δωρεάν για όλους, χωρίς καμιά ανάμειξη επιχειρηματικής δραστηριότητας, με υπηρεσίες υψηλού επιπέδου για όλο το λαό.

Στελέχωση των νοσοκομείων Σάμου και Ικαρίας, με όλο το απαραίτητο μόνιμο προσωπικό, όπως και του ΚΕΦΙΑΠ, του Κέντρου Ψυχικής Υγείας και όλων των Κέντρων Υγείας.

Κάλυψη όλων των Περιφερειακών και Αγροτικών ιατρείων με μόνιμους γιατρούς γενικής ιατρικής, με νοσηλευτή και μαία.

Πλήρη στελέχωση των παραρτημάτων του ΕΚΑΒ σε Σάμο και Ικαρία. Να στεγαστούν σε κατάλληλους χώρους και να έχουν διαχειριστή κλήσεων.

Μαζικές προσλήψεις μόνιμου προσωπικού όλων των κλάδων και των ειδικοτήτων, με άμεση και ταυτόχρονη προκήρυξη όλων των κενών θέσεων που προβλέπονται, μονιμοποίηση όλων των συμβασιούχων.

Προμήθεια όλου του αναγκαίου ιατροτεχνολογικού και ηλεκτρομηχανολογικού εξοπλισμού.

Αύξηση της κρατικής χρηματοδότησης.

***Οι υπηρεσίες του Δήμου Ικαρίας θα κλείσουν εκείνη τη μέρα στο πλαίσιο της κινητοποίησης***.